Η ΠΑΝΑΓΙΑ ΤΗΣ ΦΟΛΕΓΑΝΔΡΟΥ (Σοφία Πετροπούλου)

Το 2010 βαφτίστηκα στην Παναγία της Φολεγάνδρου. Είναι μια Εκκλησία αφιερωμένη στη Κοίμηση της Θεοτόκου. Είναι κτισμένη σε ένα βράχο πάνω από την Χώρα.

Σύμφωνα με την παράδοση οι Τούρκοι άρπαξαν την εικόνα το 1715, και αφού αφαίρεσαν την ασημένια της επένδυση, την χρησιμοποιούσε ένας Οθωμανός Πασάς ως ξύλο για να ψιλοκόβει τον καπνό του. Γι` αυτό το λόγο η εικόνα είναι κατεστραμμένη και χαρακωμένη. Η εικόνα γύρισε στο νησί , όταν ένας ψαράς σε όλο του το ταξίδι άκουγε έναν χτύπο κάτω από τη βάρκα του. Όταν έφτασε στην Φολέγανδρο έσκυψε να δει τι ήταν αυτός ο θόρυβος και βρήκε την εικόνα της Παναγίας. Τότε όλοι οι Φολεγανδρίτες αποφάσισαν να γίνει περιφορά της εικόνας σε όλα τα σπίτια με σκοπό να μαζευτούν χρήματα για να ξαναφτιάξουν την επένδυση της εικόνας .

Οι κάτοικοι της Άνω Μεριάς δεν δέχτηκαν , λέγοντας ότι η Παναγία δεν είναι ζητιάνα. Τα υπόλοιπα χωριά έκαναν αυτό που συμφώνησαν. Οι παλαιοί λένε ότι για πολύ καιρό , ενώ έβρεχε στο νησί, στην Άνω Μεριά δεν έριχνε σταγόνα. Οι καλλιέργειες είχαν καταστραφεί. Έτσι αποφάσισαν να φέρουν την εικόνα στο χωριό. Έγινε γλέντι μεγάλο !Αυτό το έθιμο έχει μείνει μέχρι σήμερα , αφού κάθε Πάσχα γίνεται περιφορά της εικόνας σε όλα τα σπίτια του νησιού, και κόσμος ακολουθεί, ενώ τα σπίτια όλα είναι ανοιχτά με στρωμένους μπουφέδες. Γίνεται γλέντι μεγάλο επί τρεις μέρες και τελειώνει στο λιμάνι του νησιού, μπαίνοντας η Παναγία σε όλες τις βάρκες και τα καῒκια.